สผ.ปักธงผลิตเพิ่ม2เท่า
ปตท.สผ.ตั้งเป้า 12 ปี เดินหน้าเพิ่มกำลังผลิตสู่ 9 แสนบาร์เรล ขายปีนี้ 2.84 แสนบาร์เรล ศึกษาช่องทางหาเงิน
29 มี.ค. 2555

ปตท.สผ.ตั้งเป้า 12 ปี เดินหน้าเพิ่มกำลังผลิตสู่ 9 แสนบาร์เรล ขายปีนี้ 2.84 แสนบาร์เรล ศึกษาช่องทางหาเงิน
นายอนนต์ สิริแสงทักษิณ ประธานเจ้าหน้าที่บริหาร บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า ปตท.สผ.มีเป้าหมายชัดเจนในการเป็นผู้นำในการผลิตขุดเจาะและสำรวจในภูมิภาคเอเชีย โดยมุ่งหวังว่าในปี 2563 ปริมาณการผลิตจะขึ้นมาอยู่ที่ 9 แสนบาร์เรลเทียบเท่าน้ำมันดิบ จากสิ้นปี 2554 อยู่ที่ 3 แสนบาร์เรล ซึ่งโครงการลงทุนในต่างประเทศมีประสิทธิภาพและสามารถเพิ่มผลตอบแทนที่เป็นบวกให้กับผู้ถือหุ้นได้ เช่น โครงการมอนทาราที่ออสเตรเลีย คาดว่าในเดือน ต.ค.นี้จะสามารถผลิตน้ำมันได้ 3.5 หมื่นบาร์เรล และมีปริมาณน้ำมันสำรอง 40 ล้านบาร์เรล
สำหรับยุทธศาสตร์การเข้าสู่เป้าหมายดังกล่าวมีทั้งการเข้าควบรวมกิจการ การเป็นพันธมิตรกับบริษัทน้ำมัน ซึ่งจะสร้างกำลังผลิต 1 ใน 3 การพัฒนาแหล่งที่มีอยู่ในประเทศ 1 ใน 3 และพัฒนาแหล่งในต่างประเทศอีก 1 ใน 3
นอกจากนี้ ปตท.สผ.ยังมีการขุดพบก๊าซในแหล่ง เอ็ม 3 พม่า คาดว่าจะผลิตได้ในปี 2556 และยังได้สัมปทานบนบกอีก 2 แปลง ส่วนในทวายไม่ได้เข้าไปแต่อย่างใด
นายอนนต์ กล่าวว่า การตัดสินใจเข้าซื้อหุ้นโคฟ เอนเนอร์จี เพื่อสร้างการเติบโตและนำก๊าซแอลเอ็นจีมาใช้ในประเทศไทย ส่วนแหล่งเงินลงทุนนั้น สภาพคล่องจากการดำเนินงานเพียงพอ แต่เพื่อความแข็งแกร่งของฐานะการเงินก็ศึกษาช่องทางการหาแหล่งเงินหลายรูปแบบ ไม่ฟันธงว่าเฉพาะการเพิ่มทุน แต่จะมีการออกหุ้นระยะยาว โดยคำนึงถึงผลกระทบต่อผู้ถือหุ้น
สำหรับเป้าหมายการขายปีนี้จะอยู่ที่ 2.84 แสนบาร์เรล เทียบเท่าน้ำมันดิบจากสิ้นปี 2554 อยู่ที่ 2.65 แสนบาร์เรล ส่วนราคาน้ำมันที่เพิ่มขึ้นทำให้ราคาผลิตภัณฑ์ดีขึ้นด้วย ขณะนี้ราคาเฉลี่ยสูงกว่าปี 2554 ซึ่งอยู่ที่ 55.49 เหรียญสหรัฐต่อบาร์เรล เทียบเท่าน้ำมันดิบต่อวัน
นางเพ็ญจันทร์ จริเกษม รองผู้จัดการใหญ่ ปตท.สผ. กล่าวว่า สิ้นเดือนนี้จะเซ็นสัญญาเงินกู้กับธนาคารญี่ปุ่น 3 แห่ง วงเงิน 300 ล้านเหรียญแคนาดา ซึ่งเป็นส่วนหนึ่งสำหรับรีไฟแนนซ์หนี้ที่จะครบกำหนด 1,000 ล้านเหรียญสหรัฐฯ ซึ่งการกู้เงินแคนาดาเพื่อให้สอดคล้องกับการลงทุน
“เรากำลังศึกษาเรื่องแหล่งเงินทุน ซึ่งอาจจะออกหุ้นกู้แบบไม่มีกำหนดหมดอายุด้วย เพราะหุ้นกู้ประเภทนี้สามารถนับเป็นส่วนทุนได้ช่วยลดสัดส่วนหนี้สินต่อทุน (ดี/อี) แต่ไม่ยืนยันว่าจะเห็นการเพิ่มทุนหรือไม่ ส่วนความคืบหน้าซื้อโคฟฯ มีผู้เสนอเข้าไป 2 ราย ซึ่งการคัดเลือกอยู่ที่ราคาสูงสุด” นางเพ็ญจันทร์ กล่าว
คณะกรรมการบริษัท ปตท. (PPT) แต่งตั้งนายสุรงค์ บูลกุล เป็นประธานเจ้าหน้าที่บริหารการเงิน บริษัท ปตท. นายวีรศักดิ์ โฆสิตไพศาล เป็นประธานเจ้าหน้าที่บริหารบริษัท ไทยออยล์ นายอนนต์ไปเป็นประธานเจ้าหน้าที่บริหารบริษัท พีทีที โกลบอล เคมิคอล และนายเทวินทร์ วงศ์วานิช เป็นประธานเจ้าหน้าที่บริหารและกรรมการผู้จัดการใหญ่ บริษัท ปตท.สผ.